Pta-fotograaf se versoek aan Charlize TheronAlbert Bredenhann met sy versoek aan Charlize Theron. Foto: Facebook Dit is nie die eerste keer dat Albert Bredenhann (41) van Pixel Pro Photography dié versoek aan Theron rig nie. Dit is al vir jare sy droom om die Suid-Afrikaans gebore Hollywood-aktrise af te neem. Sowat twee jaar gelede het hy die versoek in ŉ ope brief gemaak. Dit was egter onsuksesvol en Bredenhann het dié keer ŉ ander benadering gebruik. Bredenhann het ŉ foto laat neem waar hy ŉ plakkaat vashou met die woorde: “Charlize Theron. Please call me. (I would like to photograph you).” Bredenhann het ook sy selnommer bygesit en mense gevra om die foto op sosiale media te deel. En dit is presies wat tans gebeur. Bredenhann se versoek is al deur duisende mense op sosiale media gedeel deur onder meer verskeie bekendes soos Bobby van Jaarsveld, wie se troufoto’s deur Bredenhann geneem is, sowel as Elizma Theron, Radio Raps se Jonathan en Roland Schoeman. Bredenhann het al verskeie bekendes se troufoto’s geneem, waaronder Karlien van Jaarsveld en Arno Jordaan. Hy het ook al foto’s van Elton John en Andrea Bocelli geneem. Charlize Theron. Foto: Werner Beukes/SAPA Bredenhann het gesê hy het besluit om weer met Theron te probeer kontak maak nadat hy gehoor het sy is glo tans in Suid-Afrika. Volgens Bredenhann het Henk Opperman, oftewel Dozi, Sondag op sy Facebook-blad geskryf dat Theron sopas by sy kuierplek Back to the Roots in Hartbeespoortdam ingestap het. “Ek het Dozi dadelik gebel toe ek dit gesien het en gevra of sy nog daar was, maar sy was reeds weg.” Volgens Bredenhann het hy al talle versoeke aan Theron se agent via telefoon en e-pos gerig, maar het dit tot dusver onbeantwoord gegaan. “As die nuutste veldtog nie werk nie gaan ek op Tafelberg skryf met lig: ‘Charlize bel vir Albert’. Al moet ek duisend mense kry om op Loftus te skryf bel vir Albert, ek gaan haar afneem.” Bredenhann het gesê hy is nie ŉ ‘stalker’ nie, maar slegs ‘n fotograaf met ‘n kreatiewe bemarkingsinvalshoek. Op ŉ vraag aan Bredenhann oor of hy al gedink het aan die plek waar hy Theron sal wil afneem of watter tipe foto hy sal wil neem, het hy gesê: “Die kreatiewe proses sal saam gebeur. Ons kan dit dalk vir liefdadigheid doen en van die foto’s op ŉ veiling verkoop. My selfoon laai 24uur per dag en ek antwoord ook nou private calls,” het Bredenhann geskerts.